**Basarabie cu jale**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În mine a lovit străinul

De Paşti sau Denii.

Dar încolţitu-m-au bezmetici

Şi moldovenii.

Că nu suntem români, străinul

Pe-a lui o ţine.

Şi-ai mei mai tare-l cred pe dânsul

Decât pe mine.

Basarabie cu jale,

Basarabie,

De pe deal şi de pe vale,

Basarabie!

„Încâlcită-ţi este viaţa”,

Basarabie!

„Ca grâul ce-l bate gheaţa”,

Basarabie!

În mine-au dat şi moldovenii

Necreştineşte.

Ci-s fericit că-n ei românul

Tot mai trăieşte.

Ei spun ca nu-s români, ci lacrimi

În piept frământă

Când un Farcaş sau Vicoveanca

Sau Gheorghe cântă.

Basarabie cu jale,

Basarabie,

De pe deal şi de pe vale,

Basarabie!

„Încâlcită-ţi este viaţa”,

Basarabie!

„Ca grâul ce-l bate gheaţa”,

Basarabie!